## Rješenje Ustavnog suda Republike Hrvatske, broj U-I-87/1991, U-I-755/1994 od 13. studenoga 1996.

### NN 99/1996 (26.11.1996.), Rješenje Ustavnog suda Republike Hrvatske, broj U-I-87/1991, U-I-755/1994 od 13. studenoga 1996.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac, Milan Vuković i Mladen Žuvela, povodom
prijedloga Želimira Jerneića iz Zagreba za pokretanje postupka ocjene ustavnosti
i zakonitosti, na sjednici održanoj dana 13. studenog 1996. godine, donio
je

## **RJEŠENJE**

1. Ne prihvaća se prijedlog za pokretanje postupka za ocjenu suglasnosti
s Ustavom Republike Hrvatske odredbi članaka 87. stavak 2., 89. stavak
2. i 8. stavak 2. i 4. Zakona o osnovnom školstvu ("Narodne novine", broj
59/90) i Zakona o izmjenama i dopunama Zakona o osnovnom školstvu ("Narodne
novine", broj 27/93 i 7/96).

2. Rješenje će se objaviti u "Narodnim novinama".

Obrazloženje

Predlagatelj Želimir Jerneić iz Zagreba predložio je pokretanje postupka
za ocjenu ustavnosti članaka Zakona o osnovnom školstvu (dalje: Zakona)
i Zakona o izmjenama i dopunama Zakona o osnovnom školstvu navedenih u
izreci. Tim je odredbama propisano:

"Članak 87. stavak 2. Zakona: Školski odbor ima položaj i ovlaštenja
organa upravljanja, a ravnatelj poslovodnog organa i pedagoškog rukovoditelja
u skladu sa Zakonom.

Članak 89. stavak 2. Zakona: Članove školskog odbora biraju učiteljska
vijeća (tajnim glasovanjem) iz reda učitelja i stručnih suradnika, roditelji
iz reda zajednice doma i škole te (skupština općine, odnosno Skupštine
grada Zagreba) - koje riječi su zamijenjene riječima "predstavnici osnivača"
(članak 22. Zakona o izmjenama - "Narodne novine", broj 27/93 i 7/96).

Članovi školskog odbora biraju se na vrijeme od četiri godine i mogu
biti ponovo izabrani."

Smatra, da su osporenim odredbama povrijeđene ustavne odredbe članka
3., članka 5., članka 14. stavak 2., članka 45. i članka 55. stavka 4.
Ustava Republike Hrvatske.

Tvrdi u prijedlogu da je osporenim odredbama, kojima je propisano da
školom upravlja ravnatelj i školski odbor, onemogućeno ostalim zaposlenima
u školi da imaju utjecaj na izbor u organe upravljanja, a tu mogućnost
imaju i roditelji i osnivači iako ne sudjeluju u nastavi. Time je povrijeđeno
pravo jednakosti bez obzira na obrazovanje i društveni položaj (članak
14.). Svi građani stariji od 18. godina mogu birati i biti birani na najviše
dužnosti, a to je ograničeno dijelu zaposlenih, da odlučuju o izboru onih,
koji odlučuju o njihovim pravima (članak 45.). I članak 55. stavak 4. Ustava,
koji omogućuje sudjelovanje zaposlenih u odlučivanju, ne ograničuje udio
u odlučivanju samo na "izabrane".

Prijedlog nije osnovan.

Osnovna djelatnost školstva obuhvaća odgoj i obvezno školovanje djece
i omladine i od posebnog je društvenog interesa.

Kako se radi o odgojno-obrazovnoj djelatnosti postoji posebni društveni
interes, da o tome u najvećoj mjeri odlučuju stručne osobe.

Stoga je Zakon propisao način da se taj cilj može ostvariti, a tu provedbu
mogu provesti u najvećoj mjeri samo stručno osposobljene osobe.

Sve ostalo je podređeno tom cilju, a sva prava zaposlenika su zaštićena
kao što su i u svim drugim djelatnostima. Time što nisu uvedeni u taj Zakon,
nisu im prava umanjena, već su samo propisana na drugi način.

Osporenim odredbama je propisano da školom upravlja ravnatelj i školski
odbor. Ostali zaposlenici koji ne sudjeluju u nastavi, isto tako upravljaju
unutar škole putem komisija iz djelokruga njihovog rada i ostvaruju sva
prava kako je predviđeno Statutom u čijem su donošenju sudjelovali referendumom
kao i kolektivnim ugovorom.

Člankom 55. stavkom 4. Ustava Republike Hrvatske je propisano, da zaposleni
mogu imati, u skladu sa zakonom, udjela pri odlučivanju u poduzeću.

Ova ustavna odredba ne obvezuje zakonodavca da u svim djelatnostima
utvrdi pravo zaposlenih na odlučivanje (u poduzeću). Takva obveza ne postoji
dakle ni za djelatnosti u gospodarstvu, ni za tijela kao što su škole,
u njihovim posebnim zadaćama. Stoga, kada je zakonodavac odlučio kako je
to propisano osporenim odredbama, nije odlučio u nesuglasnosti sa Ustavom.

Neosnovane su tvrdnje predlagatelja da mu je onemogućeno da bude biran
i da bira (članak 45. Ustava). Te odredbe se odnose na opće biračko pravo
svih punoljetnih građana. Ono se ostvaruje putem tajnog glasovanja na neposrednim
izborima.

Ustavni sud Republike Hrvatske stoga nije prihvatio prijedlog. Isključivo
je pravo zakonodavca na koji način će urediti upravljanje osnovnom školom.
Ta pitanja mogu biti uređena i na način kako je tim zakonom propisano.
Takvim uređenjem, zakonodavac nije povrijedio ustavna prava ostalih građana
koji neposredno ne upravljaju školom.

Na temelju izloženoga Ustavni sud Republike Hrvatske utvrdio je da nisu
ostvarene pretpostavke za pokretanje postupka ocjene ustavnosti. Temeljem
članka 19. stavka 2. Ustavnog zakona o Ustavnom sudu Republike Hrvatske
("Narodne novine", broj 13/1991) riješeno je kao u izreci.

Odluka o objavi rješenja temelji se na odredbi članka 20. stavka 1.
Ustavnog zakona u Ustavnom sudu Republike Hrvatske.

Broj: U-I-87/1991.

Broj: U-I-755/1994.

Zagreb, 13. studenoga 1996.

USTAVNI SUD REPUBLIKE HRVATSKE

Predsjednik
**Jadranko Crnić,** v .r.

Rješenje, NN 99/1996-1958